Yhteisöjen tuomioistuimen tuomio (neljäs jaosto) 5 päivänä kesäkuuta 2003. - Euroopan yhteisöjen komissio vastaan Helleenien tasavalta. - Jäsenyysvelvoitteiden noudattamatta jättäminen - Jätehuolto - Polykloorattujen bifenyylien ja polykloorattujen terfenyylien käsittelystä (PCB/PCT) annetun direktiivin 96/59/EY 4artiklan 1kohta ja 11artikla. - Asia C-83/02.



Oikeustapauskokoelma 2003 sivu I-05639



Asianosaiset

Tuomion perustelut

Päätökset oikeudenkäyntikuluista

Päätöksen päätösosa



Avainsanat

Jäsenyysvelvoitteiden noudattamatta jättämistä koskeva kanne - Yhteisöjen tuomioistuimen arviointi siitä, onko kanne perusteltu - Huomioon otettava tilanne - Tilanne perustellussa lausunnossa asetetun määräajan päättyessä

(EY 226 artikla)

Asianosaiset

Asiassa C-83/02,

Euroopan yhteisöjen komissio, asiamiehinään H. Støvlbæk ja M. Konstantinidis, prosessiosoite Luxemburgissa,

kantajana,

vastaan

Helleenien tasavalta, asiamiehenään E. Skandalou, prosessiosoite Luxemburgissa,

vastaajana,

jossa kantaja vaatii yhteisöjen tuomioistuinta toteamaan, että Helleenien tasavalta ei ole noudattanut polykloorattujen bifenyylien ja polykloorattujen terfenyylien käsittelystä (PCB/PCT) 16 päivänä syyskuuta 1996 annetun neuvoston direktiivin 96/59/EY (EYVL L 243, s. 31) eikä EY:n perustamissopimuksen mukaisia velvoitteitaan, koska se ei ole laatinut tai ainakaan ilmoittanut säädetyssä määräajassa (16.9.1999) komissiolle kyseisen direktiivin 4 artiklan 1 kohdassa ja 11 artiklassa tarkoitettuja suunnitelmia, pääpiirteittäisiä suunnitelmia ja yhteenvetoja,

YHTEISÖJEN TUOMIOISTUIN (neljäs jaosto),

toimien kokoonpanossa: jaoston puheenjohtaja C. W. A. Timmermans sekä tuomarit A. La Pergola (esittelevä tuomari) ja S. von Bahr,

julkisasiamies: L. A. Geelhoed,

kirjaaja: R. Grass,

ottaen huomioon esittelevän tuomarin kertomuksen,

kuultuaan julkisasiamiehen 6.3.2003 pidetyssä istunnossa esittämän ratkaisuehdotuksen,

on antanut seuraavan

tuomion

Tuomion perustelut

1 Euroopan yhteisöjen komissio on nostanut EY 226 artiklan nojalla kanteen, joka on saapunut yhteisöjen tuomioistuimeen 12.3.2002 ja jossa yhteisöjen tuomioistuinta vaaditaan toteamaan, että Kreikka ei ole noudattanut polykloorattujen bifenyylien ja polykloorattujen terfenyylien käsittelystä (PCB/PCT) 16 päivänä syyskuuta 1996 annetun neuvoston direktiivin 96/59/EY (EYVL L 243, s. 31; jäljempänä direktiivi) eikä EY:n perustamissopimuksen mukaisia velvoitteitaan, koska se ei ole laatinut tai ainakaan ilmoittanut säädetyssä määräajassa (16.9.1999) komissiolle kyseisen direktiivin 4 artiklan 1 kohdassa ja 11 artiklassa tarkoitettuja suunnitelmia, pääpiirteittäisiä suunnitelmia ja yhteenvetoja.

2 Direktiivin 1 artiklassa säädetään seuraavaa:

"Tämän direktiivin päämääränä on jäsenvaltioiden PCB:n valvottua käsittelyä, PCB:tä sisältävien laitteiden puhdistamista tai käsittelyä ja/tai käytetyn PCB:n käsittelyä koskevan lainsäädännön lähentäminen, jotta ne voitaisiin tehdä kokonaan vaarattomiksi tämän direktiivin säännösten perusteella."

3 Direktiivin 4 artiklan 1 kohdassa säädetään seuraavaa:

"Jäsenvaltioiden on varmistettava 3 artiklan noudattamiseksi, että inventaariot tehdään laitteista, joiden PCB-määrät ylittävät 5 dm3, ja niiden on toimitettava komissiolle yhteenveto tällaisesta inventaarioluettelosta kolmen vuoden kuluessa tämän direktiivin antamisesta. Voimakondensaattorien osalta 5 dm3:n taso käsittää koko yhdistelmän kaikki erilliset elementit."

4 Direktiivin 11 artiklassa säädetään seuraavaa:

"1. Jäsenvaltioiden on kolmen vuoden kuluessa tämän direktiivin antamisesta laadittava:

- suunnitelmat inventaarioluettelossa olevien laitteiden ja niiden sisältämän PCB:n puhdistamiseksi ja/tai käsittelemiseksi

- pääpiirteittäinen suunnitelma 4 artiklan 1 kohdan mukaiseen inventaarioluetteloon kuulumattomien 6 artiklan 3 kohdassa tarkoitettujen laitteiden keräämiseksi ja myöhemmäksi käsittelemiseksi.

2. Jäsenvaltioiden on ilmoitettava näistä suunnitelmista ja pääpiirteittäisistä suunnitelmista komissiolle viipymättä."

5 Direktiivi tuli sen 13 artiklan 1 kohdan mukaisesti voimaan sen antamispäivänä eli 16.9.1996. Tämän vuoksi Kreikan oli laadittava direktiivin 4 artiklan 1 kohdan ja 11 artiklan mukainen yhteenveto inventaarioluettelosta, suunnitelma ja pääpiirteittäinen suunnitelma viimeistään 16.9.1999.

6 EY 226 artiklan ensimmäisessä kohdassa tarkoitetun menettelyn mukaisesti komissio antoi ensin Kreikalle mahdollisuuden esittää huomautuksensa ja sitten se lähetti kyseiselle jäsenvaltiolle 1.8.2000 päivätyllä kirjeellä perustellun lausunnon, jossa se kehotti tätä toteuttamaan tarvittavat toimenpiteet direktiivin mukaisten velvoitteidensa noudattamiseksi kahden kuukauden kuluessa kyseisen lausunnon tiedoksiantamisesta. Koska Kreikan viranomaisten komissiolle toimittamista tiedoista kävi ilmi, että Kreikka ei ollut noudattanut direktiivin 4 artiklan 1 kohdan ja 11 artiklan mukaisia velvoitteitaan, komissio päätti nostaa nyt käsiteltävänä olevan kanteen.

7 Kannekirjelmässään komissio väittää, että Kreikka ei ole noudattanut direktiivin mukaisia velvoitteitaan, koska se ei ole laatinut ja/tai ilmoittanut säädetyssä määräajassa direktiivin 4 artiklan 1 kohdassa ja 11 artiklassa tarkoitettua yhteenvetoa inventaarioluettelosta, suunnitelmaa ja pääpiirteittäistä suunnitelmaa.

8 Kreikan hallitus korostaa vastineessaan, että direktiivin 4 artiklan 1 kohdassa tarkoitetut inventaarioluettelot, jotka kyseinen hallitus on lähettänyt komissiolle oikeudenkäyntiä edeltävän menettelyn aikana, jolloin niiden muoto ei ollut vielä lopullinen, on tänä aikana saatu valmiiksi. Ilmoitettuaan inventoitujen laitteiden määrän Kreikan hallitus sitoutui ilmoittamaan komissiolle viipymättä yhteenvedon inventaarioluetteloista kyseisen säännöksen mukaisten velvoitteidensa noudattamiseksi.

9 Kreikan hallitus korostaa direktiivin 11 artiklan osalta, että inventaarioluetteloiden valmistuminen on perustavanlaatuinen, alustava ja pakollinen osatekijä kyseisessä säännöksessä tarkoitetun suunnitelman ja pääpiirteittäisen suunnitelman laatimiseksi. Se lisää, että ympäristön ja aluesuunnittelun sekä yleisten töiden ministeriön toimivaltaiset yksiköt ovat jo tarkastaneet suunnitelman ja että se on tarkoitus alistaa mahdollisimman pian toimivaltaisen ministerin hyväksyttäväksi. Näissä olosuhteissa Kreikan hallitus katsoo, että Kreikka täyttää pian kyseisen säännöksen mukaiset velvoitteensa.

10 Tämän osalta on huomautettava, että vakiintuneen oikeuskäytännön mukaan arvioitaessa sitä, onko jäsenvaltio jättänyt noudattamatta jäsenyysvelvoitteitaan, on otettava huomioon jäsenvaltion tilanne sellaisena kuin se oli perustellussa lausunnossa asetetun määräajan päättyessä, eikä yhteisöjen tuomioistuin voi ottaa huomioon tämän jälkeen tapahtuneita muutoksia (ks. mm. asia C-177/01, komissio v. Ranska, tuomio 6.6.2002, Kok. 2002, s. I-5137, 13 kohta ja asia C-173/01, komissio v. Kreikka, tuomio 4.7.2002, Kok. 2002, s. I-6129, 7 kohta).

11 Edellä esitetystä ilmenee, että Kreikka ei ollut vielä laatinut direktiivin 4 artiklan 1 kohdassa ja 11 artiklassa tarkoitettua yhteenvetoa inventaarioluettelosta, suunnitelmaa ja pääpiirteittäistä suunnitelmaa perustellussa lausunnossa asetetussa määräajassa.

12 Tämän vuoksi on katsottava, että komission nostama kanne on perusteltu.

13 Näin ollen on todettava, että Kreikka ei ole noudattanut kyseisen direktiivin mukaisia velvoitteitaan, koska se ei ole laatinut säädetyssä määräajassa direktiivin 4 artiklan 1 kohdassa ja 11 artiklassa tarkoitettua yhteenvetoa inventaarioluettelosta laitteista, joiden PCB-määrät ylittävät 5 dm3, suunnitelmaa inventaarioluettelossa olevien laitteiden ja niiden sisältämän PCB:n puhdistamiseksi ja/tai käsittelemiseksi eikä pääpiirteittäistä suunnitelmaa inventaarioluetteloon kuulumattomien laitteiden keräämiseksi ja myöhemmäksi käsittelemiseksi.

Päätökset oikeudenkäyntikuluista

Oikeudenkäyntikulut

14 Yhteisöjen tuomioistuimen työjärjestyksen 69 artiklan 2 kohdan mukaan asianosainen, joka häviää asian, velvoitetaan korvaamaan oikeudenkäyntikulut, jos vastapuoli on sitä vaatinut. Koska komissio on vaatinut Helleenien tasavallan velvoittamista korvaamaan oikeudenkäyntikulut ja koska Helleenien tasavalta on hävinnyt asian, se on velvoitettava korvaamaan oikeudenkäyntikulut.

Päätöksen päätösosa

Näillä perusteilla

YHTEISÖJEN TUOMIOISTUIN (neljäs jaosto)

on antanut seuraavan tuomiolauselman:

1) Helleenien tasavalta ei ole noudattanut polykloorattujen bifenyylien ja polykloorattujen terfenyylien käsittelystä (PCB/PCT) 16 päivänä syyskuuta 1996 annetun neuvoston direktiivin 96/59/EY mukaisia velvoitteitaan, koska se ei ole laatinut säädetyssä määräajassa kyseisen direktiivin 4 artiklan 1 kohdassa ja 11 artiklassa tarkoitettua yhteenvetoa inventaarioluettelosta laitteista, joiden PCB-määrät ylittävät 5 dm3, suunnitelmaa inventaarioluettelossa olevien laitteiden ja niiden sisältämän PCB:n puhdistamiseksi ja/tai käsittelemiseksi eikä pääpiirteittäistä suunnitelmaa inventaarioluetteloon kuulumattomien laitteiden keräämiseksi ja myöhemmäksi käsittelemiseksi.

2) Helleenien tasavalta velvoitetaan korvaamaan oikeudenkäyntikulut.